കരുവന്നൂര് ബാങ്ക് തട്ടിപ്പ്: സിബിഐ അന്വേഷണം ആവശ്യപ്പെട്ട ഹര്ജി മാറ്റി കൊച്ചി: കരുവന്നൂര് സര്വീസ് സഹകരണബാങ്കിലെ വായ്പാത്തട്ടിപ്പു കേസ് സിബിഐയും ഇഡിയും അന്വേഷിക്കണമെന്ന ഹര്ജി ഹൈക്കോടതി പത്തു ദിവസം കഴിഞ്ഞു പരിഗണിക്കാനായി മാറ്റി. ഹര്ജിയില് എതിര് സത്യവാങ്മൂലം നല്കാന് സര്ക്കാര് കൂടുതല് സമയം തേടിയതിനെത്തുടര്ന്നാണ് ജസ്റ്റീസ് കെ. ഹരിപാല് ഹര്ജി മാറ്റിയത്.ഹര്ജി പരിഗണിക്കവെ കേസില് ക്രൈംബ്രാഞ്ച് അന്വേഷണം നടക്കുകയാണെന്നും പ്രത്യേക സംഘത്തെ നിയോഗിച്ചിട്ടുണ്ടെന്നും സര്ക്കാര് കോടതിയെ അറിയിച്ചു. ഈ സാഹചര്യത്തില് അഞ്ചു കോടി രൂപയ്ക്കു മുകളിലുള്ള തട്ടിപ്പുകേസുകള് സിബിഐ അന്വേഷിക്കണമെന്നൊരു നിര്ദേശം നിലവിലുണ്ടോയെന്ന് സിംഗിള് ബെഞ്ച് ഈ ഘട്ടത്തില് വാക്കാല് ചോദിച്ചു. ഇത്തരമൊരു നിര്ദ്ദേശമുണ്ടെന്ന് മറ്റൊരു കേസില് പറഞ്ഞിരുന്നില്ലേയെന്നും ആരാഞ്ഞു. സര്ക്കാര് വക കമ്ബനികള്, സഹകരണ സംഘങ്ങള് തുടങ്ങിയവയിലെ മൂന്നു കോടി രൂപയ്ക്കു മുകളിലുള്ള തട്ടിപ്പു കേസുകള് ക്രൈംബ്രാഞ്ച് അന്വേഷിക്കണമെന്ന് ഡിജിപിയുടെ സര്ക്കുലറുണ്ടെന്ന് സര്ക്കാര് വിശദീകരിച്ചു. എത്ര ഉയര്ന്ന തുകയുടെ കേസും ക്രൈംബ്രാഞ്ചിന് അന്വേഷിക്കാമെന്നും സര്ക്കാര് അഭിഭാഷകന് വ്യക്തമാക്കി. തുടര്ന്ന് ഇക്കാര്യങ്ങള് കൂടി ഉള്പ്പെടുത്തി വിശദമായ സത്യവാങ്മൂലം നല്കാന് ഹൈക്കോടതി നിര്ദേശിക്കുകയായിരുന്നു.